title: Vykonávacie nariadenie Komisie (EÚ) 2016/667 z 27. apríla 2016, ktorým sa mení nariadenie Rady (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi

text:
               29.4.2016

               SK

               Úradný vestník Európskej únie

               L 115/28

         VYKONÁVACIE NARIADENIE KOMISIE (EÚ) 2016/667
   z 27. apríla 2016,
   ktorým sa mení nariadenie Rady (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2368/2002 (1) z 20. decembra 2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi, a najmä na jeho článok 19,
   keďže:

               (1)

               V článku 19 nariadenia (ES) č. 2368/2002 sa stanovuje zoznam príslušných orgánov členských štátov, ktorý bude Komisia viesť v prílohe III.

               (2)

               Kontaktné údaje orgánov Kimberleyského procesu v Belgicku, Nemecku a Spojenom kráľovstve sa musia opraviť.

               (3)

               Príloha III k nariadeniu (ES) č. 2368/2002 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha III k nariadeniu (ES) č. 2368/2002 sa nahrádza prílohou k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. apríla 2016

            Za Komisiu

         Federica MOGHERINI

            podpredsedníčka

      (1)  Ú. v. ES L 358, 31.12.2002, s. 28.

      PRÍLOHA

            „PRÍLOHA III

               Zoznam príslušných orgánov členských štátov a ich úlohy, ako sú uvedené v článkoch 2 a 19 nariadenia Rady (ES) č. 2368/2002

               BELGICKO

                        Federale Overheidsdienst Economie, KMO, Middenstand en Energie, Algemene Directie Economische Analyses en Internationale Economie, Dienst Vergunningen.

                        Service Public Fédéral Economie, PME, Classes moyennes et Energie, Direction générale des Analyses économiques et de l'Economie internationale, Service Licence.

                        Italiëlei 124, bus 71

                        B-2000 Antwerpen

                        Tel. +32 22775459

                        Fax: +32 22775461

                        E-mail: kpcs-belgiumdiamonds@economie.fgov.be

                  V Belgicku vykonáva kontroly dovozu a vývozu neopracovaných diamantov vyžadované nariadením (ES) č. 2368/2002, ako aj colné odbavovanie výhradne tento orgán:

                        The Diamond Office

                        Hovenierstraat 22

                        B-2018 Antwerpen

               ČESKÁ REPUBLIKA

            V Českej republike vykonáva kontroly dovozu a vývozu neopracovaných diamantov vyžadované nariadením (ES) č. 2368/2002, ako aj colné odbavovanie výhradne tento orgán:

                        Generální ředitelství cel

                        Budějovická 7

                        140 96 Praha 4

                        Česká republika

                        Tel. +420 261333841, +420 261333859, mobilný telefón +420 737213793

                        Fax: +420 261333870

                        E-mail: diamond@cs.mfcr.cz

                  Stála služba na určenom colnom úrade – Praha Ruzyně
            Tel. +420 220113788 (pondelok až piatok od 7.30 hod. do 15.30 hod.)
            Tel. +420 220119678 (sobota, nedeľa a sviatky od 15.30 hod. do 7.30 hod.)

               NEMECKO

            V Nemecku vykonáva kontroly dovozu a vývozu neopracovaných diamantov vyžadované nariadením (ES) č. 2368/2002 vrátane vydávania certifikátov EÚ výhradne tento orgán:

                        Hauptzollamt Koblenz

                        Zollamt Idar-Oberstein

                        Zertifizierungsstelle für Rohdiamanten

                        Hauptstraße 197

                        D-55743 Idar-Oberstein

                        Tel. +49 678156270

                        Fax: +49 6781562719

                        E-mail: poststelle.za-idar-oberstein@zoll.bund.de

                  Na účely článku 5 ods. 3, článkov 6, 9 a 10, článku 14 ods. 3 a článkov 15 a 17 tohto nariadenia, najmä pokiaľ ide o podávanie správ Komisii, je príslušným orgánom Nemecka tento orgán:

                        Generalzolldirektion

                        – Direktion VI –

                        Recht des grenzüberschreitenden Warenverkehrs/Besonderes Zollrecht

                        Krelingstraβe 50

                        D-90408 Nürnberg

                        Tel. +49 911 376 3754

                        Fax: +49 911 376 2273

                        E-mail: DVIA3.gzd@zoll.bund.de

               PORTUGALSKO

                        Autoridade Tributária e Aduaneira

                        Direção de Serviços de Regulação Aduaneira

                        R. da Alfândega, 5

                        1149-006 Lisboa

                        Tel. +351 218813888/9

                        Fax: +351 218813941

                        E-mail: dsra@at.gov.pt

                  V Portugalsku vykonáva kontroly dovozu a vývozu neopracovaných diamantov vyžadované nariadením (ES) č. 2368/2002, ako aj colné odbavovanie výhradne tento orgán:

                        Alfândega do Aeroporto de Lisboa

                        Aeroporto de Lisboa,

                        Terminal de Carga, Edifício 134

                        1750-364 Lisboa PORTUGAL

                        Tel. +351 210030080

                        Fax: +351 210037777

                        E-mail: aalisboa-kimberley@at.gov.pt

               RUMUNSKO

                        Autoritatea Națională pentru Protecția Consumatorilor

                        (Národný úrad pre ochranu spotrebiteľa)

                        1 Bd. Aviatorilor Nr. 72, sectorul 1 București, România

                        (72 Aviatorilor Bvd., sektor 1, Bukurešť, Rumunsko)

                        Cod postal (PSČ) 011865

                        Tel. +40 213184635/3129890/3121275

                        Fax: +40 213184635/3143462

                        www.anpc.ro

               SPOJENÉ KRÁĽOVSTVO

                        Government Diamond Office

                        Conflict Department

                        Room WH.1.163

                        Foreign and Commonwealth Office

                        King Charles Street

                        London

                        SW1A 2AH

                        Tel. +44 20700869035797

                        Fax: +44 2070083905

                        E-mail: KPUK@fco.gov.uk“


title: Vykonávacie nariadenie Komisie (EÚ) č. 307/2012 z  11. apríla 2012 , ktorým sa stanovujú vykonávacie pravidlá uplatňovania článku 8 nariadenia Európskeho parlamentu a Rady (ES) č. 1925/2006 o pridávaní vitamínov a minerálnych látok a niektorých ďalších látok do potravín

text:
               12.4.2012

               SK

               Úradný vestník Európskej únie

               L 102/2

         VYKONÁVACIE NARIADENIE KOMISIE (EÚ) č. 307/2012
   z 11. apríla 2012,
   ktorým sa stanovujú vykonávacie pravidlá uplatňovania článku 8 nariadenia Európskeho parlamentu a Rady (ES) č. 1925/2006 o pridávaní vitamínov a minerálnych látok a niektorých ďalších látok do potravín
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (1), a najmä na jeho článok 8 ods. 6,
   keďže:

               (1)

               Ak chcú členské štáty alebo Komisia začať v zmysle článku 8 ods. 2 nariadenia (ES) č. 1925/2006 konanie s cieľom zakázať, obmedziť alebo postúpiť Únii na preskúmanie inú látku, ako sú vitamíny alebo minerálne látky, alebo prísady, ktoré obsahujú inú látku ako vitamíny a minerálne látky pridávané do potravín alebo používané pri ich výrobe, musí toto konanie spĺňať isté podmienky, pričom by mali byť stanovené jednotné pravidlá na overenie, či sú dané podmienky splnené. Jednou z podmienok stanovených v článku 8 ods. 1 nariadenia (ES) č. 1925/2006 je, že ak by mal príjem tejto látky podstatne prekračovať príjem vyváženej a pestrej stravy, mohol by podľa platných vedeckých údajov pre spotrebiteľov predstavovať potenciálne riziká. Ďalej by sa malo konanie podľa článku 8 ods. 1 nariadenia (ES) č. 1925/2006 uplatniť vtedy, keď látka predstavuje potenciálne zdravotné riziká z iných dôvodov, ako je podstatné prekročenie jej bežného príjmu. Podľa ďalších ustanovení článku 8 ods. 1 nariadenia (ES) č. 1925/2006 sa má látka pridávať do potravín alebo používať pri ich výrobe.

               (2)

               Na to, aby mohla byť uplatnená vyššie uvedená podmienka, príjem príslušnej látky v strave, ktorý podstatne prekračuje príjem, ktorý sa očakáva za bežných podmienok konzumácie vyváženej a pestrej stravy, by mal odrážať vlastný príjem látky, a nie teoretický predpoklad o jej príjme, a mal by sa vyhodnocovať jednotlivo v porovnaní s priemernou úrovňou príjmu látky v strave bežnej populácie dospelých osôb alebo iných skupín obyvateľstva, u ktorých boli zistené potenciálne zdravotné riziká.

               (3)

               Členský štát, ktorý podáva žiadosť, by mal poskytnúť potrebné informácie na preukázanie, že podmienky stanovené v nariadení (ES) č. 1925/2006 sú splnené. Malo by ísť o informácie o uvedení potravín, ktoré danú látku obsahujú, na trh a o relevantných a všeobecne prijateľných vedeckých dôkazoch, ktoré látku spájajú s potenciálnymi zdravotnými rizikami pre spotrebiteľov. Na hodnotenie bezpečnosti na základe dostupných informácií by sa mali Európskemu úradu pre bezpečnosť potravín (ďalej len „úrad“) zaslať len tie žiadosti, ktoré boli potvrdené ako kompletné. Úrad by mal v súvislosti s bezpečnosťou látky prijať stanovisko v určenom termíne v zmysle článku 29 ods. 3 nariadenia Európskeho parlamentu a Rady (ES) č. 178/2002 (2). Po zverejnení stanoviska úradom by zainteresované strany mali mať možnosť podať pripomienky Komisii.

               (4)

               Podľa článku 8 ods. 4 nariadenia (ES) č. 1925/2006 prevádzkovatelia potravinárskych podnikov alebo iné zainteresované strany môžu kedykoľvek predložiť úradu na účely vyhodnotenia spis, ktorý obsahuje vedecké údaje preukazujúce bezpečnosť látky uvedenej v časti C prílohy III k uvedenému nariadeniu, za podmienok jej použitia v potravinách alebo v kategórii potravín a s vysvetlením účelu uvedeného použitia. Každý takýto spis predložený prevádzkovateľmi potravinárskych podnikov alebo inými zainteresovanými stranami by mal byť založený na usmerneniach prijatých a schválených úradom. Ide napr. o usmernenia o predložení hodnotenia bezpečnosti potravinových zdrojov alebo iných zložiek navrhnutých na použitie pri výrobe potravín, alebo každú inú revidovanú verziu takýchto usmernení.

               (5)

               Aby Komisia mohla v požadovanom termíne prijať rozhodnutie v súvislosti s látkou uvedenou v časti C prílohy III k nariadeniu (ES) č. 1925/2006, je potrebné vziať do úvahy iba tie spisy, ktoré boli podané do 18 mesiacov od dátumu, keď bola látka do uvedenej prílohy zaradená. Aby Komisia mohla okrem toho prijať rozhodnutie v určenom termíne, musí jej úrad v súvislosti s bezpečnosťou látky poskytnúť stanovisko v lehote do 9 mesiacov od prijatia spisu, ktorý sa pokladá za platný a kompletný v zmysle usmernení prijatých a schválených úradom.

               (6)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Predmet úpravy
   Toto nariadenie stanovuje vykonávacie predpisy na uplatnenie článku 8 nariadenia (ES) č. 1925/2006, a najmä:

               a)

               podmienky použitia postupu podľa článku 8 ods. 1 a 2 nariadenia (ES) č. 1925/2006 a

               b)

               postup podľa článku 8 ods. 4 a 5 o látkach uvedených v časti C prílohy III k nariadeniu (ES) č. 1925/2006.

         Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:

               a)

               „žiadosť“ znamená predloženie informácií Komisii členským štátom vrátane vedeckých údajov na účely začatia konania podľa článku 8 ods. 2 nariadenia (ES) č. 1925/2006;

               b)

               „spis“ znamená spis podľa článku 8 ods. 4 a 5 nariadenia (ES) č. 1925/2006, ktorý prevádzkovateľ potravinárskeho podniku alebo iná zainteresovaná strana predložila úradu;

               c)

               „uvedenie na trh“ v zmysle článku 3 ods. 8 nariadenia (ES) č. 178/2002.

         Článok 3
   Podmienky žiadosti, ktoré majú byť splnené
   1.   Pri hodnotení podmienok, za ktorých je konkrétna látka do potravín pridaná alebo pri výrobe potravín použitá podľa ustanovenia článku 8 ods. 1 nariadenia (ES) č. 1925/2006, je potrebné vziať do úvahy uvedenie potravinového produktu, do ktorého bola látka pridaná, na trh v jednom alebo vo viacerých členských štátoch.
   2.   Členské štáty môžu Komisii podať žiadosť vtedy, keď sa v hodnotení podľa odseku 1 uvádza aspoň jedna z nasledujúcich skutočností:

               a)

               potenciálne riziko pre spotrebiteľa vzniká pri podstatne prekročenom príjme množstva látky v porovnaní s prijatým množstvom, ktoré možno rozumne očakávať za bežných podmienok konzumácie vyváženej a pestrej stravy, v dôsledku podmienok, za ktorých sa látka pridáva do potravín alebo používa pri ich výrobe;

               b)

               potenciálne riziko pre spotrebiteľa je spojené s príjmom tejto látky v strave bežnej populácie dospelých osôb alebo iných skupín obyvateľstva, u ktorých boli zistené potenciálne zdravotné riziká.

         3.   Na účely tohto nariadenia musia uvedené podmienky, ktoré by vyplynuli z podstatne prekročeného príjmu množstva látky v porovnaní s prijatým množstvom, ktoré možno rozumne očakávať za bežných podmienok konzumácie vyváženej a pestrej stravy, nastať za skutočných okolností a mali by sa vyhodnocovať jednotlivo v porovnaní s priemernou úrovňou príjmu látky v strave bežnej populácie dospelých osôb alebo iných skupín obyvateľstva, u ktorých bolo zdravotné riziko zvýšené.
   4.   Podmienky a požiadavky stanovené v odsekoch 1, 2 a 3 tohto článku a požiadavky podľa článku 4 tohto nariadenia sa uplatnia primerane v prípadoch, keď Komisia začne konanie podľa článku 8 nariadenia (ES) č. 1925/2006.
   Článok 4
   Obsah žiadosti
   1.   Žiadosť bude obsahovať dostupné a príslušné všeobecne uznávané vedecké dôkazy preukazujúce, že podmienky uvedené v článku 8 ods. 1 nariadenia (ES) č. 1925/2006 boli splnené, a bude ďalej zahŕňať:

               a)

               dôkazy preukazujúce pridanie látky do potravín alebo jej použitie pri ich výrobe.
               Také dôkazy by mali obsahovať informácie o súčasnom uvedení potraviny obsahujúcej predmetnú látku na trh potravinárskych výrobkov podľa článku 3 ods. 1 tohto nariadenia;

               b)

               v prípadoch podľa článku 3 ods. 2 písm. a) dôkazy preukazujúce, že príjem látky podstatne prekračuje jej príjem za bežných podmienok konzumácie vyváženej a pestrej stravy podľa hodnotení v zmysle článku 3 ods. 3.
               Také dôkazy budú obsahovať vedecké údaje o skutočnom príjme látky v strave, ktoré boli získané z najnovších dostupných prieskumov v oblasti stravovania alebo konzumácie potravín. Možno vziať do úvahy aj zaradenie potravín, do ktorých bola látka pridaná, a/alebo doplnkov stravy, ktoré danú látku obsahujú. Členské štáty predložia pri príprave žiadosti zdôvodnenie, na akom základe vykonali svoje hodnotenie „bežných podmienok konzumácie pri vyváženej a pestrej strave“;

               c)

               dôkazy preukazujúce potenciálne riziká pre spotrebiteľov v dôsledku konzumácie látky.
               Tieto dôkazy budú pozostávať z relevantných vedeckých údajov obsahujúcich nezverejnené validované správy, vedecké stanoviská vydané verejným orgánom pre hodnotenie rizík alebo nezávislé odborne preskúmané články. Je potrebné poskytnúť súhrn vedeckých údajov a zoznam bibliografických odkazov k vedeckým údajom.

         2.   V prípade neúplnej žiadosti môže Komisia požiadať členský štát o objasnenie alebo poskytnutie dodatočných informácií.
   3.   Komisia zverejní každú úplnú žiadosť podanú členským štátom na svojich oficiálnych webových stránkach.
   4.   Po porade s členskými štátmi zašle Komisia úradu žiadosť spolu so všetkými dostupnými informáciami. Úrad prijme vedecké stanovisko v určenom termíne v zmysle článku 29 ods. 3 nariadenia (ES) č. 178/2002.
   5.   Zainteresované strany môžu Komisii podať pripomienky v lehote 30 dní odo dňa zverejnenia stanoviska úradom.
   Článok 5
   Látka zahrnutá v časti C prílohy III
   1.   Spis predložený úradu prevádzkovateľmi potravinárskych podnikov alebo inými zainteresovanými stranami v súvislosti s hodnotením bezpečnosti látky uvedenej v časti C prílohy III k nariadeniu (ES) č. 1925/2006 podľa postupu stanoveného v článku 8 ods. 4 nariadenia (ES) č. 1925/2006 sa bude považovať za platný len vtedy, ak je založený na relevantných usmerneniach prijatých a schválených úradom.
   V prípade, keď úrad nepovažuje spis za platný v súlade s prvým pododsekom, upovedomí prevádzkovateľa potravinárskych podnikov alebo zainteresovanú stranu, ktorá predložila spis Komisii s uvedením dôvodov, prečo sa spis nepovažuje za platný.
   2.   Len spisy predložené do 18 mesiacov od nadobudnutia účinnosti rozhodnutia o zaradení látky do časti C prílohy III k nariadeniu (ES) č. 1925/2006 podľa článku 8 ods. 2 nariadenia (ES) č. 1925/2006 bude brať úrad do úvahy ako spisy platné na účely rozhodnutia podľa článku 8 ods. 5 nariadenia (ES) č. 1925/2006.
   Článok 6
   Stanovisko úradu
   1.   Úrad vydá svoje stanovisko k spisu podľa článku 5 ods. 1 tohto nariadenia do deviatich mesiacov odo dňa prijatia platného spisu. Úrad posúdi platnosť spisu do 30 dní odo dňa jeho prijatia.
   2.   Úrad môže požiadať prevádzkovateľa potravinárskeho podniku alebo zainteresovanú stranu o doplnenie údajov alebo informácií v spise, na ktorého odoslanie stanoví príslušný termín. Ak úrad žiada od prevádzkovateľa potravinárskeho podniku alebo inej zainteresovanej strany doplňujúce informácie, termín splnenia tejto požiadavky má byť podľa odseku 1 predĺžený iba raz, a to až o 3 mesiace. Táto lehota pokrýva čas, ktorý prevádzkovateľ potravinárskeho podniku alebo iná zainteresovaná strana bude potrebovať na poskytnutie príslušných doplňujúcich informácií. Prevádzkovateľ potravinárskeho podniku alebo iná zainteresovaná strana dodá požadované informácie do 15 dní od dátumu prijatia žiadosti úradu.
   Článok 7
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. apríla 2012

            Za Komisiu

            predseda

         José Manuel BARROSO

      (1)  Ú. v. EÚ L 404, 30.12.2006, s. 26.

      (2)  Ú. v. ES L 31, 1.2.2002, s. 1.


title: Vykonávacie nariadenie Komisie (EÚ) č. 407/2014 z  23. apríla 2014 , ktorým sa schvaľuje transflutrín ako existujúca účinná látka na použitie v biocídnych výrobkoch typu 18  Text s významom pre EHP

text:
               24.4.2014

               SK

               Úradný vestník Európskej únie

               L 121/14

         VYKONÁVACIE NARIADENIE KOMISIE (EÚ) č. 407/2014
   z 23. apríla 2014,
   ktorým sa schvaľuje transflutrín ako existujúca účinná látka na použitie v biocídnych výrobkoch typu 18
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:

               (1)

               Nariadením Komisie (ES) č. 1451/2007 (2) sa stanovuje zoznam účinných látok, ktoré sa majú posúdiť z hľadiska ich prípadného zaradenia do prílohy I, IA alebo IB k smernici Európskeho parlamentu a Rady 98/8/ES (3). Tento zoznam zahŕňa transflutrín.

               (2)

               Transflutrín bol v súlade s článkom 11 ods. 2 smernice 98/8/ES hodnotený z hľadiska jeho použitia vo výrobkoch typu 18 – insekticídy, akaricídy a produkty na kontrolu iných článkonožcov – vymedzených v prílohe V k uvedenej smernici, ktoré zodpovedajú výrobkom typu 18 vymedzeným v prílohe V k nariadeniu (EÚ) č. 528/2012.

               (3)

               Za spravodajský členský štát bolo určené Holandsko, ktoré v súlade s článkom 14 ods. 4 a 6 nariadenia (ES) č. 1451/2007 predložilo 13. júla 2010 Komisii správu príslušného orgánu spolu s odporúčaním.

               (4)

               Členské štáty a Komisia uvedenú správu príslušného orgánu preskúmali. V súlade s článkom 15 ods. 4 nariadenia (ES) č. 1451/2007 sa výsledky preskúmania na zasadnutí Stáleho výboru pre biocídne výrobky 13. marca 2013 zahrnuli do hodnotiacej správy.

               (5)

               Z uvedenej správy vyplýva, že v prípade biocídnych výrobkov používaných vo výrobkoch typu 18 obsahujúcich transflutrín možno predpokladať, že spĺňajú požiadavky článku 5 smernice 98/8/ES, ak sú dodržané určité špecifikácie a podmienky ich použitia.

               (6)

               Preto je vhodné schváliť používanie transflutrínu v biocídnych výrobkoch typu 18 pod podmienku dodržania takýchto špecifikácií a podmienok.

               (7)

               Keďže hodnotenie sa netýkalo nanomateriálov, schválenie by sa v súlade s článkom 4 ods. 4 nariadenia (EÚ) č. 528/2012 nemalo na tieto materiály vzťahovať.

               (8)

               Schváleniu účinnej látky by malo predchádzať primerané obdobie, aby zainteresované strany mali dostatok času pripraviť opatrenia potrebné na splnenie nových požiadaviek, ktoré boli stanovené.

               (9)

               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

         PRIJALA TOTO NARIADENIE:
   Článok 1
   Transflutrín sa schvaľuje ako účinná látka na použitie v biocídnych výrobkoch typu 18, pričom platia špecifikácie a podmienky uvedené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. apríla 2014

            Za Komisiu

            predseda

         José Manuel BARROSO

      (1)  Ú. v. EÚ L 167, 27.6.2012, s. 1.

      (2)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).

      (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

      PRÍLOHA

                  Bežný názov

                  Názov IUPAC
                  Identifikačné čísla

                  Minimálny stupeň čistoty účinnej látky (1)

                  Dátum schválenia

                  Dátum skončenia platnosti schválenia

                  Typ výrobku

                  Osobitné podmienky (2)

                  Transflutrín

                  Názov IUPAC
                  2,3,5,6-tetrafluórbenzyl (1R,3S)-3-(2,2-dichlórvinyl)-2,2-dimetylcyklopropánkarboxylát
                  alebo
                  2,3,5,6-tetrafluórbenzyl (1R)-trans-3-(2,2-dichlórvinyl)-2,2-dimetylcyklopropánkarboxylát
                  číslo EC 405-060-5
                  číslo CAS 118712-89-3

                  965 g/kg v prípade 1R trans konfigurácie

                  1. novembra 2015

                  31. októbra 2025

                  18

                  V rámci hodnotenia výrobku sa osobitná pozornosť venuje expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no nie je predmetom hodnotenia rizika na úrovni Únie spojeného s účinnou látkou.
                  Autorizácie sa udeľujú v prípade splnenia týchto podmienok:
                  vzhľadom na riziká pre vodné, sedimentárne a pôdne zložky sa transflutrín nesmie používať v odparovačoch určených na použitie v uzavretých priestoroch alebo v špirálach proti hmyzu, pokiaľ sa v žiadosti o autorizáciu výrobku nepreukáže, že riziká možno znížiť na prijateľnú úroveň.

         (1)  Čistota uvedená v tomto stĺpci predstavuje minimálny stupeň čistoty účinnej látky použitej na hodnotenie podľa článku 8 nariadenia (EÚ) č. 528/2012. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická rovnocennosť s hodnotenou účinnou látkou.

         (2)  V záujme uplatňovania spoločných zásad uvedených v prílohe VI k nariadeniu (EÚ) č. 528/2012 sú obsah a závery hodnotiacich správ k dispozícii na webovej stránke Komisie: http://ec.europa.eu/comm/environment/biocides/index.htm.


title: Vykonávacie nariadenie Komisie (EÚ) č. 250/2012 z  21. marca 2012 , ktorým sa mení a dopĺňa vykonávacie nariadenie (EÚ) č. 961/2011, ktorým sa stanovujú osobitné podmienky týkajúce sa dovozu krmív a potravín pochádzajúcich alebo odosielaných z Japonska v nadväznosti na haváriu jadrovej elektrárne vo Fukušime  Text s významom pre EHP

text:
               22.3.2012

               SK

               Úradný vestník Európskej únie

               L 82/3

         VYKONÁVACIE NARIADENIE KOMISIE (EÚ) č. 250/2012
   z 21. marca 2012,
   ktorým sa mení a dopĺňa vykonávacie nariadenie (EÚ) č. 961/2011, ktorým sa stanovujú osobitné podmienky týkajúce sa dovozu krmív a potravín pochádzajúcich alebo odosielaných z Japonska v nadväznosti na haváriu jadrovej elektrárne vo Fukušime
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
   keďže:

               (1)

               V článku 53 nariadenia (ES) č. 178/2002 sa stanovuje možnosť prijať v záujme ochrany verejného zdravia, zdravia zvierat alebo životného prostredia primerané mimoriadne opatrenia Únie v súvislosti s potravinami alebo krmivami dovážanými z tretej krajiny, ak sa takéto riziko nedá uspokojivo zvládnuť prostredníctvom opatrení prijatých jednotlivými členskými štátmi.

               (2)

               V nadväznosti na haváriu jadrovej elektrárne vo Fukušime z 11. marca 2011 bola Komisia informovaná, že hladiny rádionuklidov v určitých potravinárskych produktoch pochádzajúcich z Japonska prekročili akčné hladiny v potravinách platné v Japonsku. Takáto kontaminácia môže predstavovať ohrozenie pre verejné zdravie a zdravie zvierat v Únii, a preto bolo prijaté vykonávacie nariadenie Komisie (EÚ) č. 961/2011 (2).

               (3)

               Vo vykonávacom nariadení (EÚ) č. 961/2011 sa stanovuje, že k zásielkam produktov, ktorých sa týka uvedené nariadenie, musí byť priložené vyhlásenie podpísané oprávneným zástupcom príslušného orgánu Japonska a osvedčujúce okrem iného odkiaľ zásielka pochádza a odkiaľ je odosielaná. Obsah uvedeného vyhlásenia sa ďalej líši v závislosti od toho, či produkty pochádzajú alebo sa odosielajú z prefektúry, ktorá sa nachádza v blízkosti jadrovej elektrárne Fukušima, alebo odinakiaľ.

               (4)

               V prípade zásielok pochádzajúcich z prefektúry Fukušima a z 10 prefektúr v jej blízkosti sa od japonských orgánov požaduje, aby osvedčili, že zásielky neobsahujú hladiny rádionuklidov cézium-134 a cézium-137 prevyšujúce maximálne hladiny stanovené v prílohe II k vykonávaciemu nariadeniu (EÚ) č. 961/2011. Okrem toho musia príslušné orgány hraničnej inšpekčnej stanice alebo určeného miesta vstupu do Únie uskutočňovať kontroly totožnosti a fyzické kontroly vrátane laboratórnych analýz na zistenie prítomnosti cézia-134 a cézia-137 na aspoň 10 % takýchto zásielok.

               (5)

               V prípade zásielok odosielaných z prefektúry Fukušima a z 10 prefektúr v jej blízkosti sa od japonských orgánov požaduje, aby osvedčili, že zásielky neboli počas prepravy vystavené rádioaktivite. V takýchto prípadoch, ako aj v prípadoch, keď zásielky pochádzajú a sú odosielané z iných prefektúr v Japonsku ako z prefektúry Fukušima a z priľahlých 10 prefektúr, musia príslušné orgány hraničnej inšpekčnej stanice alebo určeného miesta vstupu do Únie uskutočňovať kontroly totožnosti a fyzické kontroly vrátane laboratórnych analýz na zistenie prítomnosti cézia-134 a cézia-137 na aspoň 20 % takýchto zásielok.

               (6)

               Z výsledkov kontrol vrátane laboratórnych analýz uskutočnených podľa vykonávacieho nariadenia (EÚ) č. 961/2011 príslušnými orgánmi hraničnej inšpekčnej stanice alebo určeného miesta vstupu do Únie vyplýva, že kontrolné opatrenia týkajúce sa krmív a potravín určených na vývoz do Únie sú japonskými orgánmi správne a efektívne uplatňované. Je preto vhodné znížiť frekvenciu kontrol uskutočňovaných v prípade takých zásielok príslušnými orgánmi hraničnej inšpekčnej stanice alebo určeného miesta vstupu do Únie.

               (7)

               Okrem toho sa vykonávacie nariadenie (EÚ) č. 961/2011 uplatňuje do 31. marca 2012. Japonské príslušné orgány aj naďalej monitorujú prítomnosť rádioaktivity v krmivách a potravinách. Z výsledkov uvedeného monitorovania vyplýva, že niektoré krmivá a potraviny z prefektúr nachádzajúcich sa v blízkosti jadrovej elektrárne Fukušima stále obsahujú hladiny rádioaktivity presahujúce akčné hladiny. Je preto vhodné predĺžiť dátum uplatniteľnosti opatrení stanovených vo vykonávacom nariadení (EÚ) č. 961/2011.

               (8)

               Vykonávacie nariadenie (EÚ) č. 961/2011 by sa preto malo zodpovedajúcim spôsobom zmeniť a doplniť.

               (9)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Pozmeňujúce a doplňujúce ustanovenia
   Vykonávacie nariadenie (ES) č. 961/2011 sa mení a dopĺňa takto:

               1.

               V článku 5 ods. 1 sa písmeno b) nahrádza takto:

                           „b)

                           kontroly totožnosti a fyzické kontroly vrátane laboratórnych analýz na prítomnosť cézia-134 a cézia-137 na aspoň:

                                       —

                                       5 % zásielok produktov uvedených v článku 2 ods. 3 písm. d) a

                                       —

                                       10 % zásielok produktov uvedených v článku 2 ods. 3 písm. b) a c).“

               2.

               V článku 10 druhom odseku sa dátum „31. marca 2012“ nahrádza dátumom „31.októbra 2012“.

         Článok 2
   Nadobudnutie účinnosti
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. marca 2012

            Za Komisiu

            predseda

         José Manuel BARROSO

      (1)  Ú. v. ES L 31, 1.2.2002, s. 1.

      (2)  Ú. v. EÚ L 252, 28.9.2011, s. 10.


title: Vykonávacie nariadenie Komisie (EÚ) 2017/704 z 19. apríla 2017, ktorým sa mení nariadenie (ES) č. 891/2009, ktorým sa otvárajú colné kvóty Spoločenstva v sektore cukru a zabezpečuje ich správa

text:
                  20.4.2017

                  SK

                  Úradný vestník Európskej únie

                  L 104/4

            VYKONÁVACIE NARIADENIE KOMISIE (EÚ) 2017/704
      z 19. apríla 2017,
      ktorým sa mení nariadenie (ES) č. 891/2009, ktorým sa otvárajú colné kvóty Spoločenstva v sektore cukru a zabezpečuje ich správa
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187,
      keďže:

                  (1)

                  Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej (2) (ďalej len „DSP“) bola podpísaná 16. júna 2008 a nadobudla platnosť 1. júna 2015. V článku 27 ods. 3 DSP sa stanovuje bezcolný dovoz do Únie tých výrobkov s pôvodom v Bosne a Hercegovine, ktoré sú uvedené v položkách 1701 a 1702 kombinovanej nomenklatúry, a to v rámci limitu ročnej colnej kvóty 12 000 ton.

                  (2)

                  Protokol k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej na účely zohľadnenia pristúpenia Chorvátskej republiky k Európskej únii (3) (ďalej len „protokol“) bol podpísaný 15. decembra 2016. Jeho podpis v mene Európskej únie a jej členských štátov a predbežné vykonávanie boli schválené rozhodnutím Rady (EÚ) 2017/75 (4).

                  (3)

                  V článku 2 ods. 1 protokolu sa stanovujú zmeny existujúcich colných kvót na cukor s pôvodom v Bosne a Hercegovine s účinnosťou od 1. februára 2017. Príslušné ročné colné kvóty na cukor sa zvýšili z 12 000 ton na 13 210 ton.

                  (4)

                  V nariadení Komisie (ES) č. 891/2009 (5) sa stanovuje otvorenie a správa colných kvót v sektore cukru vrátane colných kvót na cukor s pôvodom v Bosne a Hercegovine. S cieľom zaviesť colné kvóty na cukor stanovené v protokole by sa uvedené nariadenie malo zodpovedajúcim spôsobom zmeniť.

                  (5)

                  Keďže protokol sa uplatňuje od 1. februára 2017, navrhnuté zmeny by sa mali uplatňovať od toho istého dátumu a mali by nadobudnúť účinnosť dňom jeho uverejnenia.

                  (6)

                  Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

            PRIJALA TOTO NARIADENIE:
      Článok 1
      Nariadenie (ES) č. 891/2009 sa mení takto:

                  1.

                  V článku 1 sa písmeno f) nahrádza takto:

                              „f)

                              v článku 27 ods. 3 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej (*1) zmenenej Protokolom k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej na účely zohľadnenia pristúpenia Chorvátskej republiky k Európskej únii (*2);

                     (*1)  Ú. v. EÚ L 164, 30.6.2015, s. 2."

                     (*2)  Ú. v. EÚ L 12, 17.1.2017, s. 3.“"

                  2.

                  V prílohe I sa časť II nahrádza textom v prílohe k tomuto nariadeniu.

            Článok 2
      Toto nariadenie nadobúda účinnosť dňom jeho uverejnenia v Úradnom vestníku Európskej únie.
      Uplatňuje sa od 1. februára 2017.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 19. apríla 2017

               Za Komisiu

               predseda

            Jean-Claude JUNCKER

         (1)  Ú. v. EÚ L 347, 20.12.2013, s. 671.

         (2)  Ú. v. EÚ L 164, 30.6.2015, s. 2.

         (3)  Ú. v. EÚ L 12, 17.1.2017, s. 3.

         (4)  Rozhodnutie Rady (EÚ) 2017/75 z 21. novembra 2016 o podpise v mene Únie a jej členských štátov a o predbežnom vykonávaní Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej na účely zohľadnenia pristúpenia Chorvátskej republiky k Európskej únii (Ú. v. EÚ L 12, 17.1.2017, s. 1).

         (5)  Nariadenie Komisie (ES) č. 891/2009 z 25. septembra 2009, ktorým sa otvárajú colné kvóty Spoločenstva v sektore cukru a zabezpečuje ich správa (Ú. v. EÚ L 254, 26.9.2009, s. 82).

         PRÍLOHA

               „Časť II: Cukor z Balkánu

                        Tretia krajina alebo colné územia

                        Poradové číslo

                        Číselný znak KN

                        Množstvá (v tonách)

                        Sadzba v rámci kvóty (EUR/tonu)

                        Albánsko

                        09.4324

                        1701  a 1702

                        1 000

                        0

                        Bosna a Hercegovina

                        09.4325

                        1701  a 1702

                        13 210

                        0

                        Srbsko

                        09.4326

                        1701  a 1702

                        181 000

                        0

                        bývalá Juhoslovanská republika Macedónsko

                        09.4327

                        1701  a 1702

                        7 000

                        0“


title: Vykonávacie nariadenie Komisie (EÚ) č. 243/2011 z  11. marca 2011 , ktorým sa do Registra chránených označení pôvodu a chránených zemepisných označení zapisuje názov [Oravský korbáčik (CHZO)]

text:
               12.3.2011

               SK

               Úradný vestník Európskej únie

               L 66/19

         VYKONÁVACIE NARIADENIE KOMISIE (EÚ) č. 243/2011
   z 11. marca 2011,
   ktorým sa do Registra chránených označení pôvodu a chránených zemepisných označení zapisuje názov [Oravský korbáčik (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 4 prvý pododsek,
   keďže:

               (1)

               Žiadosť Slovenska o registráciu názvu „Oravský korbáčik“ bola v súlade s článkom 6 ods. 2 prvým pododsekom nariadenia (ES) č. 510/2006 uverejnená v Úradnom vestníku Európskej únie
                   (2).

               (2)

               Komisii nebola v súlade s článkom 7 nariadenia (ES) č. 510/2006 oznámená žiadna námietka, tento názov sa teda musí zapísať do registra,

         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. marca 2011

            Za Komisiu v mene predsedu

         Dacian CIOLOŞ

            člen Komisie

      (1)  Ú. v. EÚ L 93, 31.3.2006, s. 12.

      (2)  Ú. v. EÚ C 188, 13.7.2010, s. 15.

      PRÍLOHA
      Poľnohospodárske výrobky určené na ľudskú spotrebu uvedené v prílohe I k zmluve:

         Trieda 1.3.   Syry

      SLOVENSKO
      Oravský korbáčik (CHZO)


title: Vykonávacie nariadenie Komisie (EÚ) 2017/550 z 23. marca 2017 o minimálnej predajnej cene sušeného odstredeného mlieka pre siedmu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
               24.3.2017

               SK

               Úradný vestník Európskej únie

               L 79/6

         VYKONÁVACIE NARIADENIE KOMISIE (EÚ) 2017/550
   z 23. marca 2017
   o minimálnej predajnej cene sušeného odstredeného mlieka pre siedmu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
   keďže:

               (1)

               Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

               (2)

               Vzhľadom na ponuky prijaté na základe siedmej čiastkovej výzvy na predkladanie ponúk by sa nemala stanoviť minimálna predajná cena.

               (3)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Pokiaľ ide o siedmu čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 21. marca 2017, minimálna predajná cena sa nestanovuje.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. marca 2017

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 206, 30.7.2016, s. 71.

      (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).